ยุทธการอัสทาร์ท

**ยุทธการอัสทาร์ท** เป็นการสู้รบครั้งสำคัญและเป็นฉากเปิดเรื่อง

## บทนำ

หลังจักรวรรดิได้รับชัยชนะในยุทธการติอามัตครั้งที่ 4 ในปีอวกาศที่ 795 พลเอกไรน์ฮาร์ด ฟอน มือเซิล ได้เลื่อนยศเป็นพลเอกอาวุโสและได้รับพระราชทานบรรดาศักดิ์กราฟแห่งโลเอินกรัมม์ นี่เป็นดั่งสัญญาณเตือนภัยต่อพวกขุนนางใหญ่ พวกเขาจัดแจงให้ไรน์ฮาร์ดนำกองเรือสองหมื่นลำทำการรุกรานเสรีพันธมิตรดาวเคราะห์ พร้อมกันนี้ยังดึงตัวบรรดานายพลที่คุ้นเคยกับไรน์ฮาร์ดไปปฏิบัติราชการที่ส่วนอื่นหมด ทำให้ไรน์ฮาร์ดต้องนำทัพออกรบพร้อมกับนายพลที่ไม่คุ้นเคย

นอกจากนี้ ขุนนางใหญ่ยังแอบแจ้งข่าวปฏิบัติการครั้งนี้ไปยังรัฐบาลเสรีพันธมิตรผ่านทางแคว้นเฟซาน ส่งผลให้กองทัพเสรีพันธมิตรจัดกองทัพขนาดสี่หมื่นลำจากสามกองเรือออกต่อต้าน

## โครงสร้างบัญชาการ

### กองทัพเสรีพันธมิตรดาวเคราะห์

* กองเรือที่ 2: พลโทพาเอ็ตตา
* กองเรือที่ 4: พลโทปัสโตเร†
* กองเรือที่ 6: พลโทมัวร์†

### กำลังรบนอกไรช์

* กองเรือบัญชาการ: พลเอกอาวุโสไรน์ฮาร์ด ฟอน โลเอินกรัมม์
* กองเรือแมร์คัทซ์: พลเอกวิลลีบัลด์ โยอาคิม ฟอน แมร์คัทซ์
* กองเรือชตาเดิน :พลโทชตาเดิน
* กองเรือโฟเกิล: พลโทโฟเกิล
* กองเรือแอร์ลัคเฮอ: พลตรีแอร์ลัคเฮอ†
* กองเรือฟาเรินไฮท์: พลตรีอาดัลแบร์ท ฟอน ฟาเรินไฮท์

## เหตุการณ์

31 มกราคม ปีอวกาศที่ 796 กองเรือที่ 2, 4 และ 6 กองทัพเสรีพันธมิตรดาวเคราะห์ ประดาทัพเข้าสู่ระบบดาวอัสทาร์ท พวกเขาหมายจะล้อมกองเรือจักรวรรดิจากสามด้าน ซึ่งเป็นยุทธวิธีที่ได้รับชัยชนะอย่างขาดลอยยุทธการดากอนเมื่อ 156 ปีก่อน

กองทัพเสรีพันธมิตรดาวเคราะห์มีจำนวนมากกว่าในภาพรวม แต่หากเทียบกันกองต่อกอง กองเรือจักรวรรดิมีจำนวนมากกว่า ไรน์ฮาร์ดตระหนักเรื่องดังกล่าวจึงสั่งการให้เดินหน้าโจมตีกองเรือที่ 4 ซึ่งมีจำนวนน้อยสุดเป็นเป้าหมายแรก

อีกด้านหนึ่ง พลจัตวาหยางเหวินหลี่ รองหัวหน้าฝ่ายเสนาธิการประจำผู้บัญชาการกองเรือที่ 2 คาดการณ์เรื่องดังกล่าวเช่นกัน จึงร่างแผนการยุทธให้แก่ผบ.กองเรือที่ 2-พลโทพาเอ็ตตาว่า *"ให้กองเรือที่ 4 ต่อสู้เป็นพิธีและค่อยล่าถอยออกมา เมื่อข้าศึกไล่ตามมาก็ให้กองเรือที่ 2 และ 6 โอบเข้ารุกตีข้าศึกจากด้านหลัง หากข้าศึกกลับหลังเพื่อตอบโต้ ให้กองเรือที่ 2 และ 6 ต่อสู้เป็นพิธีและล่าถอยออกมา ในตอนนี้เอง กองเรือที่ 4 จะเข้ายิงข้าศึกจากด้านหลัง ทำแบบนี้สลับไปเรื่อยๆจนข้าศึกอ่อนกำลัง"* แม้ว่าแผนดังกล่าวไม่มีทางแพ้ แต่พลโทพาเอ็ตตามองว่าจักรวรรดิไม่มีทางรับมือยุทธวิธีล้อมสามด้านได้อยู่แล้ว ร่างแผนการยุทธของพลจัตวาหยางเป็นสิ่งไม่จำเป็น จึงปฏิเสธแผนดังกล่าว

กองเรือที่ 4 ไม่คาดคิดมาก่อนว่ากองเรือจักรวรรดิจะพุ่งเข้ามาต่อสู้ จึงพยายามขอกำลังเสริมอย่างเร่งด่วนจากกองเรือที่ 2 และ 6 แต่ไม่สามารถติดต่อได้เนื่องจากถูกกวนสัญญาณจากฝ่ายจักรวรรดิ เมื่อกองเรือจักรวรรดิเอาชนะกองเรือที่ 4 ได้แล้ว จึงมุ่งหน้าตามเข็มนาฬิกาเพื่อจะเข้าตีหลังปีกขวาของกองเรือที่ 6

กองเรือที่ 2 ได้รับรายงานจากยานตรวจการณ์ว่าไม่พบกองเรือจักรวรรดิในพื้นที่เป้าหมาย ผบ.พาเอ็ตตาติดต่อกองเรือที่ 4 ไม่ได้เนื่องจากถูกกวนสัญญาณ หยางยิ่งเชื่อทฤษฎีของตนเอง และเสนอให้ผบ.พาเอ็ตตา รวมกำลังกับกองเรือที่ 6 โดยเร็วที่สุดเพื่อสร้างความได้เปรียบ แต่พาเอ็ตตาปฏิเสธ เขาเชื่อว่ากองเรือที่ 4 จะไม่พ่ายแพ้โดยง่าย และต้องการเคลื่อนกำลังไปสนับสนุนกองเรือที่ 4 ในระหว่างนี้ หยางนำไฟล์บางอย่างใส่เข้าไปในระบบเดต้าลิงค์ของทั้งกองเรือ

อีกด้านหนึ่ง กองเรือที่ 6 ได้รับรายงานจากกองระวังหลังว่าพบลาดเลาฝูงเรือที่ทิศ 4:30 น. แต่พลโทมัวร์ไม่เชื่อว่าเป็นศัตรู เขาเชื่อเหมือนพลโทพาเอ็ตตาว่าศัตรูกำลังสู้รบอยู่กับกองเรือที่ 4 จึงมุ่งหน้าไปสนับสนุนกองเรือที่ 4

ในที่สุด กองเรือจักรวรรดิเข้าโจมตีหลังปีกขวาของกองเรือที่ 6 และได้รับชัยชนะอย่างรวดเร็ว พวกเขามุ่งหน้าต่อเพื่อไปโจมตีกองเรือที่ 2 ซึ่งเป็นศัตรูกองสุดท้าย เรือธงปาโตรโกลสของกองเรือที่ 2 ถูกยิง ผบ.พาเอ็ตตาได้รับบาดเจ็บสาหัส ก่อนที่เขาจะหมดสติไป เขาสั่งการให้พลจัตวาหยางรับช่วงบัญชาการกองเรือ ถึงจุดนี้ ระบบเดต้าลิงก์ทั้งหมดใช้การไม่ได้

เมื่อหยางเห็นว่ากองเรือจักรวรรดิกำลังจะใช้ยุทธวิธีเจาะผ่านกลางทัพ หยางจึงสั่งการให้ผู้บัญชาการกองเรือน้อย-พลจัตวาเอ็ดวิช ฟิชเชอร์ เรียกใช้รหัส C4 ในระบบยุทธวิธีของแต่ละลำ กองเรือจักรวรรดิดักฟังข้อความดังกล่าวได้ แต่ก็ไม่ทราบว่าอีกฝ่ายจะทำอะไร พลจัตวาฟิชเชอร์ปฏิบัติตามคำสั่งดังกล่าว

ระหว่างที่รูปขบวนกระสวยของกองเรือจักรวรรดิกำลังเจาะผ่านกองเรือที่ 2 อีกฝ่ายก็แตกกองและวกกลับมาตลบหลังกองเรือจักรวรรดิ ไรน์ฮาร์ดรีบสั่งการให้วนขวาอ้อมเข้าหลังขบวนเรือเสรีพันธมิตร ขบวนทัพของทั้งสองฝ่ายกลายเป็นงูสองตัวกำลังไล่กินหางกัน

ทั้งสองฝ่ายตระหนักว่ากระบวนทัพแบบนี้เป็นศึกพร่ากำลัง มีแต่เสียกับเสีย ในที่สุด ทั้งสองจึงเลิกราต่อกัน และแยกย้ายกันไป

## ผลลัพธ์

หยางได้รับสมญานาม "วีรบุรุษแห่งอัสทาร์ท" และเลื่อนยศเป็นพลตรี นอกจากนี้ยังได้รับแต่งตั้งเป็นผู้บัญชาการกองเรือที่ 13 กองเรือที่ตั้งขึ้นมาใหม่ อีกด้านหนึ่ง ไรน์ฮาร์ดได้เลื่อนยศเป็นจอมพลแห่งจักรวรรดิ และได้รับตำแหน่งรองผู้บัญชาการกองเรืออวกาศจักรวรรดิ พันเอกเคียร์ชไอส์ได้เลื่อนยศสองชั้นเป็นพลตรี

## อ้างอิง

1. ↑ 1.0 1.1 *ตำนานวีบุรุษกาแล็กซี* เล่ม 1 บทที่ 2
2. ↑ *ตำนานวีบุรุษกาแล็กซี* เล่ม 1 บทที่ 1